b'\n_START_ARTICLE_\nNils Wilhjelm\n_START_SECTION_\nFamilie og yrke\n_START_PARAGRAPH_\nHan vokste opp i N\xc3\xb8rre Alslev som s\xc3\xb8nn av overingeni\xc3\xb8r Erik Wilhjelm og sykepleier Grete Kier. Han giftet seg i 1963 med Suzette Morville, datter av skogfogd (skogridder) ved Hedeselskabet Kjeld Morville og hustru Rigmor Kipp. Hennes oldefar var justissekret\xc3\xa6r Georg Morville, en av grunnleggerne av Hedeselskabet. Nils og Suzette Wilhjelm fikk to s\xc3\xb8nner._NEWLINE_Etter gymnaset i Holte tok Wilhjelm skogbruksfaglig utdannelse ved Den Kongelige Veterin\xc3\xa6r- og Landboh\xc3\xb8jskole. I det meste av sitt yrkesliv beskjeftiget han seg med skogbruk og treindustri. I 1966 kj\xc3\xb8pte han godset Oren\xc3\xa6s med 7\xc2\xa0250 m\xc3\xa5l jord og skog p\xc3\xa5 Falster av sin onkel Otto Wilhjelm, og drev det frem til s\xc3\xb8nnen Lars Wilhjelm overtok i 1995. Fra 1970 til 1986 var Wilhjelm administrerende direkt\xc3\xb8r i trevarefabrikkene Junckers Industrier og Sylvadan.\n_START_SECTION_\nPolitisk arbeid\n_START_PARAGRAPH_\nI 1983 ble han formann i interesseorganisasjonen Industrir\xc3\xa5det (senere en del av Dansk Industri). Til tross for at Wilhjelm hittil ikke hadde v\xc3\xa6rt medlem av Det Konservative Folkeparti, ble han i 1986 utnevnt til industriminister i Poul Schl\xc3\xbcters regjering, ettersom han var \xc2\xabfra alle sider anerkjent som en dyktig og behagelig industrimann\xc2\xbb. Han tillot en i ettertid mye kritisert overbel\xc3\xa5ning innen den danske verftsindustrien. I 1987 ble han ogs\xc3\xa5 valgt til Folketinget fra Frederiksborg amtskrets, etter \xc3\xa5 ha blitt nominert av de konservative i Helsing\xc3\xb8r. Han hadde \xc2\xabet stort nettverk, var ytterst respektert, en god og saklig taler, et vennlig og avslappet gemytt\xc2\xbb, men etter Hans Engells oppfatning ble Wilhjelm ble aldri helt fortrolig med de politiske beslutningsprosessene. Han trakk seg tilbake fra postene som minister og folketingsmedlem i 1989._NEWLINE_Gjennom 1990-\xc3\xa5rene st\xc3\xb8ttet Wilhjelm langt p\xc3\xa5 vei den sosialdemokratiske milj\xc3\xb8vernminister Svend Aukens linje. Fra 2000 til 2001 ledet Wilhjelm et regjeringsoppnevnt utvalg som utredet tilstanden for Danmarks natur og en handlingsplan for biologisk mangfold og forslag til hvordan jordbruket, skogbruket og fiskeriene kunne unng\xc3\xa5 forringelse av naturen. Wilhjelm-utvalget overleverte i 2001 sin rapport, En rig natur i et rigt samfund. Prim\xc3\xa6rn\xc3\xa6ringene stilte seg langt p\xc3\xa5 vei bak planen, og opprettelsen av nasjonalparker ble tatt til f\xc3\xb8lge av Auken, men resten av arbeidet ble i stor grad lagt til side av Anders Fogh Rasmussens regjering etter 2001.\n_START_SECTION_\n\xc3\x86resbevisninger\n_START_PARAGRAPH_\nNils Wilhjelm var kammerherre og hoffjegermester. Han ble i 1998 utnevnt til kommand\xc3\xb8r av 1. klasse av Dannebrogordenen.'